b'\n_START_ARTICLE_\nKr\xc4\x8denje \xc5\xa1ume\n_START_PARAGRAPH_\nKr\xc4\x8denje \xc5\xa1ume ili deforestacija je uklanjanje \xc5\xa1ume, kako bi se \xc5\xa1uma i \xc5\xa1umsko zemlji\xc5\xa1te prenamijenili u druge svrhe, ponajvi\xc5\xa1e u poljoprivredno zemlji\xc5\xa1te ili za izgradnju cesta._NEWLINE_Pojam "kr\xc4\x8denje \xc5\xa1ume" obi\xc4\x8dno se odnosi na aktivnost, prilikom koje se uklanjaju sva stabla. Uklanjanje svih stabala u nekoj \xc5\xa1umi u umjerenim klimatskim podru\xc4\x8djima mo\xc5\xbee biti dio uobi\xc4\x8dajene i normalne \xc5\xa1umarske prakse. To se naziva zavr\xc5\xa1ni sijek i dio je prirodnog pomla\xc4\x91ivanja stare \xc5\xa1umske sastojine regularnih \xc5\xa1uma. Nakon takve sje\xc4\x8de ponovno \xc4\x87e se podi\xc4\x87i nova \xc5\xa1uma i ne\xc4\x87e se \xc5\xa1umsko zemlji\xc5\xa1te prenamijeniti u druge svrhe._NEWLINE_Kr\xc4\x8denje \xc5\xa1uma radi se iz vi\xc5\xa1e razloga: zbog prodaje drveta, prenamjene \xc5\xa1ume u pa\xc5\xa1njake ili planta\xc5\xbee, zbog gradnje naselja, cesta, brana i dr. Uklanjanje stabala bez po\xc5\xa1umljavanja uzrokuje gubitak biljnih i \xc5\xbeivotinjskih stani\xc5\xa1ta, naru\xc5\xa1avanje biolo\xc5\xa1ke raznolikosti i negativan utjecaj na klimu, okoli\xc5\xa1 i zdravlje ljudi. Ima negativne u\xc4\x8dinke na vezivanje atmosferskog uglji\xc4\x8dnog dioksida. U obe\xc5\xa1umljenim podru\xc4\x8djima mogu se javiti erozije i odroni tla._NEWLINE_Kr\xc4\x8denje \xc5\xa1uma najvi\xc5\xa1e se doga\xc4\x91a u slabo razvijenim dr\xc5\xbeavama s mnogo \xc5\xa1uma i pra\xc5\xa1uma, gdje se \xc5\xa1ume kr\xc4\x8de kako bi se ostvarila zarada na prodaji drva te se dobivaju nove poljoprivredne povr\xc5\xa1ine. Koristi se metoda Posijeci-i-spali.'